
Comisia pentru buget,

finanţe şi bănci
Bucureşti, 19.05.2021 

Nr. 4c-2/ 596
PLx. 627/2020
BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra proiectului de Lege pentru modificarea art.4 alin.(3) din Ordonanţa Guvernului nr.86/2003 privind unele reglementări în domeniul financiar,  trimis spre dezbatere pe fond, cu adresa nr.PLx.627/2020, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

PREŞEDINTE

Bogdan-Iulian HUŢUCĂ
Parlamentul României

PLx. 627/2020
RAPORT
asupra proiectului de Lege pentru modificarea art.4 alin.(3) din Ordonanţa Guvernului nr.86/2003 privind unele reglementări în domeniul financiar
În conformitate cu prevederile art. 94 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanţe şi bănci a fost sesizată spre dezbatere pe fond, cu proiectul de Lege pentru modificarea art.4 alin.(3) din Ordonanţa Guvernului nr.86/2003 privind unele reglementări în domeniul financiar.

Senatul, în calitate de primă Cameră sesizată, a respins proiectul de Lege în ședința din data de 7 octombrie 2020.
Conform prevederilor art. 75 din Constituţia României, republicată, şi ale art. 91 alin.(9) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Membrii comisiei au examinat proiectul de Lege și avizele favorabile ale Consiliului Economic și Social, Consiliului Legislativ și Comisiei juridice, de disciplină și imunități, precum și punctul de vedere al Guvernului actual.
Proiectul de Lege are ca obiect de reglementare formarea prețului de vânzare a țigaretelor comercializate în magazinele situate în aeroporturile internaționale pe circuitul de plecări externe, după punctul de control vamal, prin mecanismul de conversie și de rotunjire, din lei în euro, folosind cursul Băncii Centrale Europene. Prețurile se rotunjesc la nivel de o zecimală, prin reducere, atunci când a doua zecimală este mai mică decât 5, și prin majorare atunci când a doua zecimală este mai mare sau egală cu 5.
În conformitate cu prevederile art.61 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat proiectul de Lege menţionat mai sus, în şedinţa cu prezență fizică și online din data de 18 mai 2021.
La lucrările Comisiei, deputații membrii ai acesteia și-au înregistrat prezența conform listei de prezență.

La dezbaterea online a acestui proiect de Lege a participat domnul Cristian Dincă – Expert superior - Direcţia generală de legislaţie fiscală și reglementări vamale și contabile în cadrul Ministerului Finanțelor.

      
În urma dezbaterii proiectului de lege şi a opiniilor exprimate, deputații prezenți la lucrări, au hotărât cu majoritate de voturi, să propună plenului Camerei Deputaţilor, un raport de adoptare a proiectului de Lege pentru modificarea art.4 alin.(3) din Ordonanţa Guvernului nr.86/2003 privind unele reglementări în domeniul financiar, în forma prezentată de Guvern.

În raport cu obiectul şi conţinutul său, proiectul de Lege face parte din categoria legilor ordinare.

